Il-Kap tal-Oppożizzjoni u tal-Partit Nazzjonalista Simon Busuttil qal li din il-ġimgħa kien waħda li matulha l-gideb tal-Gvern laħħaq miegħu. F’intervista ta’ kwarta fuq Radio 101, Dr Busuttil qal li l-każ tal-powerstation ta’ Delimara huwa każ klassiku ta’ kif il-Gvern huwa mibni fuq gidba u ddeskrivieh bħala attakk kbir fuq il-kredibilità tal-klassi poltika. Il-Partit Nazzjonalista, kompla Dr Busuttil, irid juri li dan mhux minnu u għalhekk għada se jsir id-dibattitu fuq mozzjoni mressqa mill-Partit Nazzjonalista dwar il-power station il-ġdida. Il-Kap Nazzjonalista qal li l-powerstation il-ġdida hija biss parti mit-taħwida li qed joħloq il-gvern. Dan għaliex l-għajta kienet li se jibni powerstation ġdida biex iraħħas il-kontijiet u allura issa jrid jibniha biex iraħħas il-kontijiet kif kien qal. Ġara iżda li l-gvern xorta raħħas il-kontijiet u l-mistoqsija tqum waħedha: Għaliex mela se jibni powerstation ġdida? Dr Busuttil qal li l-Partit Nazzjonalista dejjem qallu biex ma jidħakx bin-nies għax wieħed ma jibnix powerstation f’sentejn. Saħaq li l-Gvern spiċċa priġunier tal-gideb tiegħu stess u staqsa kif f’demokrazija wieħed jista jagħmel dibattitu mingħajr trasparenza. Kien għalhekk kompla Dr Busuttil li din il-ġimgħa il-Partit Nazzjonalista reġa talab lill-gvern biex jippubblika kull kuntratt u ftehim li ffirma dwar l-enerġija qabel id-dibattitu ta’ għada. Dr Busuttil staqsa għaliex il-gvern se jidħol fi ftehim biex jixtri aktar elettriku milli għandu bżonn il-pajjiż, bi prezz għola mill-elettriku tal-interconnector. Sostna li l-gvern għandu għażla jew li għall-ewwel darba jgħid il-verità jew jibqa’ għaddej fit-triq tal-gideb. Il-Kap Nazzjonalista qal li din il-ġimgħa saret ukoll transizzjoni bil-moħbi mit-taxxi tal-poplu meta l-Enemalta biegħet id-diviżjoni tal-petroleum lill-gvern għas-somma ta’ madwar €83 miljun. Staqsa għalxiex xtraha l-gvern u mhux kumpanija oħra? Dr Busuttil, fisser bħala insult id-deskrizzjoni tal-konġestjoni tat-traffiku bħala perċezzjoni u saħaq li fil-verità huwa l-gvern li qed joħloq fabbrika tal-kanċer għax minflok ma almenu żaqmm il-problema tat-traffiku kif kienet, għamilha agħar. Dwar l-Air Malta, Dr Busuttil qal li sakemm dam il-Partit Nazzjonalista fil-Gvern, il-pjan ta’ ristrutturar mifthiem mal-Kummissjoni Ewropea kien segwit sal-inqas punt,, iżda kif inbidel il-Gvern beda l-indħil politiku u t-taħwid. Qal li din il-ġimgħa, it-tielet chairman tal-Air Malta stqarret li ma sabitx management structure, b’Dr Busuttil jgħid li dan żarmah il-gvern. Żied li llum il-gvern qed jgħid li se jbiegħ biċċa mill-Air Malta meta dan kien dejjem kontra l-privatizazzjoni tal-Air Malta. Għalhekk saħaq il-Kap Nazzjonalista, din il-ġimgħa għaqdet kollox flimkien u wriet li dan hu gvern mibni fuq gidba. Dwar il-kunsilli lokali, Dr Busuttil qal li l-argument l-Oppożizzjoni diġa rebħitu għax l-elezzjonijiet lokali tas-sena d-dieħla se jsiru. Għalaq l-intervista billi esprima t-tama li l-Prim Ministru jżomm ma dak li kien jagħmel il-Partit Nazzjonalista fil-Gvern li kull meta ġie biex imiss liġi li taffetwa elezzjoni, dan għamlu biss wara li ntlaħaq qbil mal-Oppożizzjoni.